”Sillä luonto se on...”
– Perheuutisia. Kihlauksensa ovat julkaisseet
sacr, min. cand. neiti Vendla Ivaska
Viipurista ja filos. maist. Martti Salokas
Terijoelta. 

U. S. n:o 51.

 Ooi voi voi Vendla sun vehkeitäs,
 sun läksytän lausehin kiperin,
 kun pääsit pyhien pyttyhyn,
 sait kaulaasi pappien liperin,
 niin taivahan saarnoja saarnasit,
 vaan itse maassa sa elit
 ja kaikilla Eevan-elkeilläs
 sitä Marttia viekistelit.

 Ja kun minä luulin saarnoillas
 ihan murtavan viettien vallan
 ja meille vaimojen miehille
 jo tulevan täyden hallan,
 vaan, oi sinä viehkeä Vendlamme,
 sinä suukon suikkasit suuhun
 ja näytit, luonto, luonto se on
 joka tikanpojan vetää puuhun.

 Niin, syntisen siunaus yllenne,
 sinä sacr. min. cand. teologian
 ja – tiede ja uskonto yhdistyy –
 sinä maisteri filosofian!
 Jos, Vendla, sun Marttisi suutahtaa
 ja vihassa filosofeeraa,
 niin näytä että sun saarnasi
 kyll’ lihassa, hm, reageeraa.

 Ja kyllä se varmasti hauskaa on
 kun muija on miehellä pappi,
 se helvetin avainta helskyttää
 jos kiehuupi miehen sappi,
 ja lasten kastamisrahoissa
 voi monia markkoja säästää
 ja itse voi syntinsä sovittaa
 ja kirkolliseksi päästää.

 Suo, Vendla, suukkoni otsalleis,
 lyö kämmentä Martti-veikko,
 ja kanssani kiitosta huoatkaa
 kun liha on sentään heikko.
 Sinä Vendla pauhasit pöntössäis
 suur’ kaipaus kauhtanan alla
 ja tiesit: taivahan avaimet
 on Martilla, maailmalla.

Kasperi Tanttu